Il-kultura ta' "dejjemm konnessi" iġġib magħha riskji serji jgħidu l-MPE © Deagreez/Adobe Stock Il-kultura fejn aħna "dejjem konnessi" twassal għal żieda fir-riskju ta' depressjoni, ansjetà u eżawriment Il-liġi tal-UE trid tiddefinixxi r-rekwiżiti minimi għax-xogħol mid-dar M'għandux ikun hemm riperkussjonijiet għall-ħaddiema li jeżerċitaw id-"dritt ta' skonnessjoni " Il-Parlament jitlob li tinħareġ liġi ġdida tal-UE li tati lill-ħaddiema d-dritt ta' skonnessjoni diġitali mix-xogħol mingħajr ma jsofru konsegwenzi negattivi. Fl-inizjattiva leġiżlattiva tagħhom li għaddiet b'472 voti favur, 126 voti kontra u 83 astensjoni, il-MPE appellaw lill-Kummissjoni biex tipproponi liġi li tippermetti lil dawk li jaħdmu b'mod diġitali jagħmlu skonnessjoni barra mill-ħinijiet tax-xogħol. Għandha wkoll tistabbilixxi rekwiżiti minimi għax-xogħol mid-dar u tiċċara l-kundizzjonijiet u s-sigħat tax-xogħol, kif ukoll il-ħinijiet ta' mistrieħ. Skont il-MPE, iż-żieda fir-riżorsi diġitali li qed jintużaw għall-finijiet ta' xogħol wasslet għal kultura fejn ninsabu "dejjem konnessi", u dan għandu impatt negattiv fuq il-bilanċ bejn ix-xogħol u l-ħajja privata tal-impjegati. Minkejja li l-ħidma mid-dar kienet essenzjali biex jitħares l-impjieg u n-negozju waqt il-kriżi tal-COVID-19, it-taħlita ta' sigħat tax-xogħol twal u esiġenzi ogħla qed twassal ukoll għal aktar każijiet ta' ansjetà, depressjoni, eżawriment u problemi fiżiċi u mentali oħra. Il-MPE jqisu d-dritt ta' skonnessjoni bħala dritt fundamentali li jippermetti lill-ħaddiema jieqfu milli jwettqu kompiti relatati max-xogħol – bħal telefonati, imejls, u komunikazzjoni diġitali oħra – barra mill-ħinijiet tax-xogħol. Dan jinkludi l-vaganzi u forom oħra ta' leave. L-Istati Membri huma mħeġġa jieħdu l-miżuri meħtieġa kollha biex jippermettu lill-ħaddiema jeżerċitaw dan id-dritt, inkluż permezz ta' ftehimiet kollettivi bejn is-sħab soċjali. Huma għandhom jiżguraw li l-ħaddiema ma jkunux soġġetti għal diskriminazzjoni, kritika, tkeċċija jew azzjonijiet negattivi oħra minn dawk li jimpjegawhom. "Ma nistgħux nabbandunaw miljuni ta' ħaddiema Ewropej li huma eżawriti mill-pressjoni biex ikunu dejjem' konessi u minn sigħat twal wisq ta' xogħol. Issa huwa l-mument li nkunu qribhom u ntuhom dak li jistħoqqilhom: id-dritt ta' skonnessjoni. Dan huwa vitali għas-saħħa mentali u fiżika tagħna. Wasal iż-żmien li jiġu aġġornati d-drittijiet tal-ħaddiema sabiex jikkorrispondu mar-realtajiet il-ġodda tal-era diġitali," qal ir-rapporteur Alex Agius Saliba (S&D, MT) wara l-votazzjoni. Sa minn meta faqqgħet il-pandemija tal-COVID-19, il-ħidma mid-dar żdiedet bi kważi 30%. Din iċ-ċifra mistennija tibqa' għolja jew anki tiżdied. Riċerka li saret mill-Eurofound turi li l-probabilità li persuni jaħdmu aktar minn 48 siegħa fil-ġimgħa hija aktar mid-doppju għan-nies li jaħdmu regolarment mid-dar, meta mqabbla ma' dawk li jaħdmu mill-post tax-xogħol tagħhom. Kważi 30% ta' dawk li jaħdmu mid-dar jirrapportaw li jaħdmu fil-ħin liberu tagħhom kuljum jew diversi drabi fil-ġimgħa, meta mqabbla ma' anqas minn 5% tal-ħaddiema f'uffiċċju. Kuntatti: Informazzjoni ta' kuntatt: Numru tat-telefown: (+32) 2 2833542 (BXL) Numru tal-mobile: (+31) 6 1294 0913 Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF